**ዘይጽዓት ህዝቢ**

እምቢ ዝበለ ንመግዛእቲ ስኑ ነኺሱ፡ ሓመድ ተነጺፉ እምኒ ተተርኢሱ፡ ምእንቲ ራህዋንድዩ ሓፋሽ ተቓሊሱ።

ምእንቲ ሰላም እንድዩ ደም ፈሲሱ፡ ምእንቲ ነጻነት ዓጽሚ ተኸስኪሱ፡ ናይ ትማል ታሪኽ ማዓስ ሃሲሱ።

ንምንታይ ድዮም ኣሽሓት ከፊሎም ንእስነቶም፡ ዕድመ ዝጠልቦ ይትረፈና ኢሎም ከቲቶም፡ ዝኽርታት በሰላ ኣለዉ ብሂወቶም፡፡

ሰላሳ ዓመታት መዓስ ኔይሩዎ ሩፍታ፡ ከብዲ ብጥምይታ ጎሮሮ ብጽምእታ፡ እንግድዓ ኣይነበራን ዝከላኸል ካብ ቁሪ ኣስሓይታ።

ክገብር ዝበለ ዝዓግቶ ነይብሉ፡ በብዝሓዞ እንድዩ ኩሉ ተላዒሉ፡ እንትርፎ መትከላዊ እምንቱ ኣጽዋር ኣበይ ኔሩ።

ዓዃይ ገዲፊ ኣብዑር ቁሩናት፡ መርዑት ገዲፈን ዘይዓኾኹ ህጻናት፡ ነግ ፈረግ ኣይበሉን ክኣትዉ ናብ ኲናት።

ጓሳ ብዝወፈሮ ተጸንበረ ናብ ገድሊ፡ ኣይበለን ጥሪተይ ስድራይ ክኣለ፡ ስኑድዩ እቲ ታሪኽ ኣብ መዝገብ ገድሊ።

ሃገር ዝጠለበቶ ከማልኡ ስግጥ ዘይበሉ፡ ሂወቶም ክኸፍሉ ኣብ ኲናት ዝኣትዉ እናደበሉ፡ ኤርትራዊ ታሪኽ ረዚንዩ ዘይልዓል ብቐሊሉ።

እታ ለዋህ ኩሉ ዕጅብ ዘይብላ፡ ብባህሊ ምቕያድ እትረፊኒ ኢላ፡ ኩሉ ድሕሪ ሪመይዩ ኔሩ እቲ ናታ ሚሒላ።

እንሆ ባንደራና ኣብ ኩሉ ኣንበልቢላ፡ ነቶም ክርእዩዋ ዝጸልእዋ ኣብ ቤቶም ተተኺላ፡ ዮውሃና ዮውሃና ነተን ሂወተን ዝኸፈላላ፡ ዮውሃና ዮውሃና ነቶም በጃ ዝሓለፉላ፡ ዮውሃና ነዞም ልዕላውነታ ከይድፈር ዓይኖም ሰም ዘየበሉላ።

ነባሪ ዝኽሪ ንሰማእታትና ዓወት ንሓፋሽ ገብረንጉስ መመር ሰነ 1, 2018